CELEX: 32022D1263
Language: sk
Date: 2022-07-19 00:00:00
Title: Vykonávacie rozhodnutie Komisie (EÚ) 2022/1263 z 19. júla 2022, ktorým sa ukončuje antisubvenčné konanie týkajúce sa dovozu grafitových elektródových systémov s pôvodom v Čínskej ľudovej republike

20.7.2022   
               
               
                  SK
               
               
                  Úradný vestník Európskej únie
               
               
                  L 191/81
               
            
         VYKONÁVACIE ROZHODNUTIE KOMISIE (EÚ) 2022/1263
         z 19. júla 2022,
         ktorým sa ukončuje antisubvenčné konanie týkajúce sa dovozu grafitových elektródových systémov s pôvodom v Čínskej ľudovej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 14 ods. 1,
         keďže:
         1.   POSTUP
         
         1.1.   Začatie antisubvenčného konania
         
         
                     (1)
                  
                  
                     Komisii bol 4. októbra 2021 doručený podnet podľa článku 10 základného nariadenia, ktorý podali spoločnosti Graphite Cova GmbH, Showa Denko Carbon Holding GmbH a Tokai ErftCarbon GmbH (ďalej len „navrhovatelia“).
                  
               
                     (2)
                  
                  
                     Po konzultáciách s vládou Čínskej ľudovej republiky 16. novembra 2021 Európska komisia začala 18. novembra 2021 antisubvenčné konanie týkajúce sa dovozu grafitových elektródových systémov s pôvodom v Čínskej ľudovej republike do Únie. Komisia uverejnila oznámenie o začatí antisubvenčného konania v Úradnom vestníku Európskej únie (ďalej len „oznámenie o začatí antisubvenčného konania“) (2).
                  
               
                     (3)
                  
                  
                     Európska komisia uložila 6. apríla 2022 konečné clá v samostatnom antidumpingovom konaní týkajúcom sa dovozu rovnakého výrobku s pôvodom v Čínskej ľudovej republike (3).
                  
               1.2.   Obdobie prešetrovania a posudzované obdobie
         
         
                     (4)
                  
                  
                     Obdobie prešetrovania sa vzťahovalo na obdobie od 1. januára 2020 do 31. decembra 2020. Posudzované obdobie sa vzťahovalo na obdobie od 1. januára 2017 do 31. decembra 2020.
                  
               1.3.   Zainteresované strany
         
         
                     (5)
                  
                  
                     V oznámení o začatí antisubvenčného konania boli zainteresované strany vyzvané, aby sa obrátili na Komisiu s cieľom zúčastniť sa na prešetrovaní. Komisia okrem toho osobitne informovala navrhovateľov, známych výrobcov z Únie a známe združenia, ako aj vládu Čínskej ľudovej republiky o začatí prešetrovania a vyzvala ich, aby sa na ňom zúčastnili.
                  
               
                     (6)
                  
                  
                     Zainteresované strany mali možnosť vyjadriť sa k začatiu prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach.
                  
               2.   PREŠETROVANÝ VÝROBOK
         
         
                     (7)
                  
                  
                     Výrobkom, ktorý je predmetom tohto prešetrovania, sú grafitové elektródy určené na použitie do elektrických pecí, s objemovou hmotnosťou 1,5 g/cm3 alebo viac a elektrickým odporom 7,0 μ.Ω.m alebo menej, tiež vybavené konektormi (ďalej len „prešetrovaný výrobok“).
                  
               3.   STIAHNUTIE PODNETU
         
         
                     (8)
                  
                  
                     Navrhovatelia vo svojom liste Komisii z 9. mája 2022 stiahli svoj podnet.
                  
               
                     (9)
                  
                  
                     V súlade s článkom 14 ods. 1 základného nariadenia sa konanie môže ukončiť, okrem prípadu, keby takéto ukončenie nebolo v záujme Únie.
                  
               
                     (10)
                  
                  
                     Pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie.
                  
               4.   ZÁVER A POSKYTNUTIE INFORMÁCIÍ
         
         
                     (11)
                  
                  
                     Komisia preto usúdila, že konanie by sa malo ukončiť.
                  
               
                     (12)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky.
                  
               
                     (13)
                  
                  
                     Komisii neboli doručené žiadne pripomienky, ktoré by viedli k záveru, že takéto ukončenie by nebolo v záujme Únie.
                  
               
                     (14)
                  
                  
                     Toto rozhodnutie je v súlade so stanoviskom výboru zriadeného článkom 25 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Antisubvenčné konanie týkajúce sa dovozu určitých grafitových elektródových systémov s pôvodom v Čínskej ľudovej republike sa týmto ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 19. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 55.
         
            (2)  Oznámenie o začatí antisubvenčného konania týkajúceho sa dovozu určitých grafitových elektródových systémov s pôvodom v Čínskej ľudovej republike (Ú. v. EÚ C 466, 18.11.2021, s. 6).
         
            (3)  Vykonávacie nariadenie Komisie (EÚ) 2022/558 zo 6. apríla 2022, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých grafitových elektródových systémov s pôvodom v Čínskej ľudovej republike (Ú. v. EÚ L 108, 7.4.2022, s. 20).